b'\n_START_ARTICLE_\nHabib Allah Khan\n_START_SECTION_\nValtaannousu\n_START_PARAGRAPH_\nHabib Allah Khan syntyi vuonna 1872 Ta\xc5\xa1kentissa nykyisess\xc3\xa4 Uzbekistanissa, joka tuolloin oli osa Ven\xc3\xa4j\xc3\xa4n keisarikuntaa. Habib Allah oli vanhempi Abd al-Rahman Khanin kahdesta pojasta. H\xc3\xa4nen is\xc3\xa4ns\xc3\xa4 oli vuonna 1868 paennut Transoksaniaan, mutta h\xc3\xa4n palasi Afganistaniin ja nousi vuonna 1880 brittien tuella emiiriksi. Habib Allah seurasi is\xc3\xa4\xc3\xa4ns\xc3\xa4 t\xc3\xa4m\xc3\xa4n kuoltua elokuussa 1901. Vallanvaihdos tapahtui maan historialle ep\xc3\xa4tavalliseen tapaan verett\xc3\xb6m\xc3\xa4sti. Usein edellisen hallitsijan kuoltua eri vallantavoittelijat olivat ryhtyneet verisiin sis\xc3\xa4llissotiin. Abd al-Rahman oli kuitenkin omalla kaudellaan keskitt\xc3\xa4nyt vallan Kabuliin, jolloin kuningassuvun muilla j\xc3\xa4senill\xc3\xa4 ei ollut omia tukialueitaan ja armeijoitaan kapinaan ryhtymiseksi.\n_START_SECTION_\nUudistukset\n_START_PARAGRAPH_\nAbd al-Rahman oli valtaa keskitt\xc3\xa4ess\xc3\xa4\xc3\xa4n k\xc3\xa4ynyt useita sotia maan eri ryhmittymi\xc3\xa4 vastaan. Habib Allahin ongelmana olikin h\xc3\xa4nen valtaan noustessaan katkeroitunut kansa ja vihattu keskushallinto. H\xc3\xa4n lievensi omalla kaudellaan is\xc3\xa4ns\xc3\xa4 ankaraa j\xc3\xa4rjestelm\xc3\xa4\xc3\xa4: h\xc3\xa4n vapautti poliittisia vankeja ja salli maasta karkotettujen palata Afganistaniin. My\xc3\xb6nnytyksi\xc3\xa4 tehtiin my\xc3\xb6s maan uskonnolliselle luokalle ja perinteisille voimaryhmille. Ulama sai takaisin menett\xc3\xa4mi\xc3\xa4\xc3\xa4n oikeuksia ja emiirin perustama neuvosto valvoi lakien yhtenevyytt\xc3\xa4 islamin kanssa. Habib Allah pyrki n\xc3\xa4in kasvattamaan kannatuspohjaansa tarkoituksenaan aloittaa maan modernisointi._NEWLINE_Habib Allahin noustessa valtaan Afganistanilla ei ollut nykyaikaista oppilaitosta, suurin osa maan asukkaista oli lukutaidottomia ja nykyaikaista teknologiaa oli k\xc3\xa4yt\xc3\xb6ss\xc3\xa4 l\xc3\xa4hinn\xc3\xa4 armeijalla. Habib Allahin kaudella maahan rakennettiin sen ensimm\xc3\xa4inen vesivoimala, ensimm\xc3\xa4inen nykyaikainen sairaala, puhelinlinja Kabulista Jalalabadiin, mink\xc3\xa4 lis\xc3\xa4ksi maan tieverkkoa parannettiin. Kabuliin perustettiin l\xc3\xa4nsimaisen esimerkin mukaisia oppilaitoksia, kuten Habibija-college, upseeriopisto ja opettajienkoulutuslaitos. Monet opettajista olivat Intian muslimeja, kun taas turkkilaiset vaikuttivat sotilasopistossa. Nykyaikaisemman koululaitoksen my\xc3\xb6t\xc3\xa4 alkoi synty\xc3\xa4 uusi koulutettu keskiluokka, jollaista ei maassa aikaisemmin ollut. Maahan alkoi saapua my\xc3\xb6s uusia aatteita. Muslimi\xc3\xa4lymyst\xc3\xb6 jakautui kolmeen luokkaan, entisi\xc3\xa4 k\xc3\xa4sityksi\xc3\xa4 kannattaneisiin konservatiiveihin, nykyaikaisen tieteen ja teknologian sulauttamista kulttuuriin ajaneet modernisteihin ja viel\xc3\xa4 pidemm\xc3\xa4lle eurooppalaistyylisen yhteiskunnan kannattajiin, jotka halusivat tehd\xc3\xa4 uskonnosta l\xc3\xa4nsimaalaiseen tapaan yksityisasian. Uusia aatteita toivat esimerkiksi nyt maahan palanneet aiemmin karkotetut afgaanit, kuten Mahmud Beg Tarzi, joka toimi sittemmin maan ensimm\xc3\xa4isen\xc3\xa4 ulkoministerin\xc3\xa4.\n_START_SECTION_\nUlkopolitiikka\n_START_PARAGRAPH_\nHabib Allahilla oli omat haasteensa Afganistanin ulkopolitiikassa. Maa noudatti puolueettomusspolitiikkaa, mutta ulkovallat painostivat Afganistania. Brittil\xc3\xa4isen Intian varakuningas George Curzon piti toisen afgaanisodan aikana solmittua Gandamakin sopimusta liian my\xc3\xb6t\xc3\xa4mielisen\xc3\xa4 Afganistanille. \xe2\x80\x99Abd al-Rahmanin kuoltua Curzon piti sopimusta rauenneena, koska h\xc3\xa4nen mielest\xc3\xa4\xc3\xa4n se oli henkil\xc3\xb6iden eik\xc3\xa4 valtoiden v\xc3\xa4linen sopimus. Britit lakkauttivat Afganistanin emiirille maksetut avustukset tarkoituksenaan n\xc3\xa4in kirist\xc3\xa4\xc3\xa4 afgaaneilta my\xc3\xb6nnytyksi\xc3\xa4 ja kasvattaa omaa vaikutusvaltaansa. Asiaa koskien k\xc3\xa4ytiin diplomaattista k\xc3\xa4denv\xc3\xa4\xc3\xa4nt\xc3\xb6\xc3\xa4._NEWLINE_Habib Allahin piti toimia varovaisesti, sill\xc3\xa4 h\xc3\xa4n ei halunnut antaa briteille syyt\xc3\xa4 voimank\xc3\xa4yt\xc3\xb6lle. Toisaalta h\xc3\xa4n pyrki k\xc3\xa4\xc3\xa4nt\xc3\xa4m\xc3\xa4\xc3\xa4n brittien argumentit heit\xc3\xa4 vastaan. Gandamakin sopimuksen perusteella britit johtivat Afganistanin ulkopolitiikka, mutta n\xc3\xa4in ei tietenk\xc3\xa4\xc3\xa4n ollut, jos sopimusta nyt pidett\xc3\xa4isiin rauenneena. Curzon antoi periksi Habib Allahin alettua valmistella suurl\xc3\xa4hettil\xc3\xa4iden nimitt\xc3\xa4mist\xc3\xa4 muualle maailmaan. Curzon erosi vuonna 1905 virastaan. H\xc3\xa4nt\xc3\xa4 seurannut Minton jaarli Gilbert John Elliot-Murray-Kynynmound noudatti Afganistanin suhteen liberaalimpaa politiikkaa. H\xc3\xa4n is\xc3\xa4nn\xc3\xb6i vuonna 1907 Habib Allahia t\xc3\xa4m\xc3\xa4n pitk\xc3\xa4ll\xc3\xa4 valtiovierailulla Intiassa.\n_START_SECTION_\nEnsimm\xc3\xa4inen maailmansota\n_START_PARAGRAPH_\nBrittien ja Afganistanin suhteet alkoivat j\xc3\xa4nnitty\xc3\xa4 kuitenkin pian uudestaan maailmanpolitiikan muutosten takia. Suurvallat olivat alkaneet j\xc3\xa4rjest\xc3\xa4yty\xc3\xa4 liittoumiin, jotka taistelivat sittemmin ensimm\xc3\xa4isess\xc3\xa4 maailmansodassa. Britit valitsivat liittolaisikseen Ranskan ja Ven\xc3\xa4j\xc3\xa4n. Liitto Ven\xc3\xa4j\xc3\xa4n kanssa merkitsi my\xc3\xb6s niin sanotun suuren pelin eli kahden valtakunnan kilpailun loppua Keski-Aasiassa. Maiden valtapiirien rajat m\xc3\xa4\xc3\xa4riteltiin Pietarissa solmitulla sopimuksella vuonna 1907. Sopimus koski my\xc3\xb6s valtakuntien v\xc3\xa4liss\xc3\xa4 ollutta Afganistania. Ven\xc3\xa4l\xc3\xa4iset saivat nyt samat kauppaoikeudet Afganistanissa kuin briteill\xc3\xa4kin oli. Britit edellyttiv\xc3\xa4t sopimuksen allekirjoitusta my\xc3\xb6s Habib Allahilta, vaikka h\xc3\xa4nelt\xc3\xa4 ei sen sis\xc3\xa4ll\xc3\xb6st\xc3\xa4 oltukkaan kysytty._NEWLINE_Maailmansodan syttyminen vuonna 1914 teki puolueettomuspolitiikan harjoittamisesta entist\xc3\xa4 vaikeampaa. Monet afgaanit halusivat k\xc3\xa4ytt\xc3\xa4\xc3\xa4 tilaisuutta vallatakseen Durand-linjan taakse j\xc3\xa4\xc3\xa4neet pa\xc5\xa1tualueet. Lis\xc3\xa4ksi sunnalaisten muslimien muodollinen johtaja Osmanien valtakunnan sulttaani liittyi keskusvaltojen puolelle. Sulttaani oli my\xc3\xb6s julistanut jihadin ymp\xc3\xa4rysvaltoja vastaan, mik\xc3\xa4 ainakin teoriassa velvoitti my\xc3\xb6s afgaaneja, vaikka k\xc3\xa4yt\xc3\xa4nn\xc3\xb6n vaikutusta julistuksella ei ollutkaan._NEWLINE_Afganistaniin saapui syksyll\xc3\xa4 1915 kutsumatta saksalais-turkkilainen delegaatio. Brittien reaktiota pel\xc3\xa4nnyt Habib Allah asetti koko joukon kotiarestiin Kabulissa, ja h\xc3\xa4n suostui vasta kuukauden p\xc3\xa4\xc3\xa4st\xc3\xa4 ottamaan heid\xc3\xa4t vastaan. Afganistanille tarjottiin 100\xc2\xa0000 kiv\xc3\xa4\xc3\xa4ri\xc3\xa4 ja 20 miljoonaa kultapuntaa sodan julistuksesta Britannialle. Tarjouksen j\xc3\xa4lkeen delegaatio poistui kev\xc3\xa4\xc3\xa4ll\xc3\xa4 1916. Habib Allah ei suostunut sin\xc3\xa4ns\xc3\xa4 houkuttelevaan tarjoukseen. H\xc3\xa4n piti ymp\xc3\xa4rysvaltoja sodan ilmeisin\xc3\xa4 voittajina, mink\xc3\xa4 lis\xc3\xa4ksi mahdollisessa sodassa Afganistan olisi miltei kokonaan brittien ja ven\xc3\xa4l\xc3\xa4isten ymp\xc3\xa4r\xc3\xb6im\xc3\xa4. Sit\xc3\xa4 paitsi mit\xc3\xa4\xc3\xa4n takeita luvattujen aseiden ja rahan saapumisesta ei ollut. Habib Allah piti parempana vaihtoehtona saattaa britit kiitollisuudenvelkaan olemalla k\xc3\xa4ytt\xc3\xa4m\xc3\xa4tt\xc3\xa4 n\xc3\xa4iden tukalaa tilannetta hyv\xc3\xa4kseen._NEWLINE_Ulkopoliittisesti viisas ratkaisu johti kuitenkin ongelmiin maan sis\xc3\xa4ll\xc3\xa4. Kiivas sotapuolue raivostui haluttomuudesta tarttua tilaisuuteen historiallisina v\xc3\xa4\xc3\xa4ryyksin\xc3\xa4 n\xc3\xa4htyjen rajojen korjaamiseksi. Samalla Ven\xc3\xa4j\xc3\xa4n uhka poistui Lokakuun vallankumouksen my\xc3\xb6t\xc3\xa4 vuonna 1917. Sotaa kannatti niin maan koulutuslaitoksista valmistunut uusi \xc3\xa4lymyst\xc3\xb6 kuin maaseudun pa\xc5\xa1tuheimotkin. Hallitsijan haluttomuus johti kasvavaan turhautumiseen. Sodan loputtua marraskuussa 1918 Habib Allah oli kuitenkin hyviss\xc3\xa4 asemissa neuvotteluissa brittien kanssa. H\xc3\xa4nen tavoitteenaan oli saavuttaa maan lopullinen itsen\xc3\xa4isyys, mutta h\xc3\xa4n ei p\xc3\xa4\xc3\xa4ssyt neuvotteluissa toivomaansa lopputulokseen._NEWLINE_Habib Allah murhatiin mets\xc3\xa4stysretkell\xc3\xa4 Kalago\xc5\xa1issa 20. helmikuuta 1919. Murhaan liittyi useita eri huhuja. Teolla ei ollut silminn\xc3\xa4kij\xc3\xb6it\xc3\xa4, mutta joitakin ep\xc3\xa4iltyj\xc3\xa4 otettiin kiinni ja tuomittiin. Tuomitut lienev\xc3\xa4t kuitenkin olleet vain syntipukkeja. Kuoltuaan Habin Allahilla ei ollut selv\xc3\xa4\xc3\xa4 seuraajaa, jolloin puhkesi j\xc3\xa4lleen maalle tyypillinen valtakamppailu. Valtakamppailun osapuolia olivat Habib Allahin veli Nasr Allah ja Habib Allahin poika Aman Allah. Lopulta voittajaksi selvisi Kabulin kuvern\xc3\xb6\xc3\xb6rin\xc3\xa4 toiminut Aman Allah.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJoistakin uudistuksistaan huolimatta Habib Allah esiintyi julkisuudessa p\xc3\xa4\xc3\xa4osin traditionaalisena hallitsijana. T\xc3\xa4m\xc3\xa4 tarkoitti my\xc3\xb6s vanhojen heimoperinteiden kunnioittamista. Niinp\xc3\xa4 Habib Allahilla oli esimerkiksi useita vaimoja. Islamin s\xc3\xa4\xc3\xa4nt\xc3\xb6jen mukaisesti Habib Allahilla oli \xe2\x80\x9dvain\xe2\x80\x9d nelj\xc3\xa4 virallista vaimoa, mutta ep\xc3\xa4virallisia vaimoja oli yli kolmekymment\xc3\xa4. Suuri vaimojen m\xc3\xa4\xc3\xa4r\xc3\xa4 selittyy sill\xc3\xa4, ett\xc3\xa4 hallitsija pyrki yll\xc3\xa4pit\xc3\xa4m\xc3\xa4\xc3\xa4n suhteitaan useisiin Afganistanin eri heimoryhmittymiin ottamalla vaimon niist\xc3\xa4 voimakkaimmista. Lapsia Habib Allahilla oli yli viisikymment\xc3\xa4.'